Аԥсны Адәныҟатәи аусқәа рминистрра иатәу хырхарҭарацәалатәи амедиацентр Аҟәа иаартын
16:00 29.03.2022 (ирҿыцуп: 16:04 29.03.2022)
Хырхарҭарацәалатәи амедиацентр аусураҿы ихадоу адҵақәа ируакуп Аԥсны жәларбжьаратәи аинформациатә политика арӷәӷәара.
АҞӘА, хәажәкыра 29 - Sputnik, Асмат Ҵәыџьба. Аԥсны Адәныҟатәи аусқәа рминистрра иатәу хырхарҭарацәалатәи амедиацентр Аҟәа иаартын аҩаша хәажәкыра 29 рзы.
Амедиацентр аартра иалахәын Аԥсны ахада Аслан Бжьаниа, амедиагәыԥ "Россия сегодня" аредактор хада Маргарита Симониан, Аԥсны иҟоу Урыстәылеи, Аахыҵ Уаԥстәылеи, Приднестровиеи рыцҳаражәҳәарҭақәа рхаҭарнакцәа.
Аԥсны АА рминистр Инал Арӡынба иазгәеиҭеит амедиацентр ахықәкы хада-жәларбжьаратәи аинформациатә политика арӷәӷәара шакәу.
"Ҳаҭыр зқәу асасцәа, АИХ-қәа рхаҭарнакцәа, иахьа инаркны ҳусура хацҳаркуеит. Ҳхыкқәеи ҳхыдҵақәеи ируакуп - иахьатәи аамҭазы аинформациатә политика аҽалархәра. Ишеилаҳкаауа ала, зҽеиҭазкуа адунеи аҟны аинформациа ароль ӷәӷәоуп. Урыстәылатәи ҳколлегацәеи ҳареи ари ахырхарҭаҿы лҵшәа бзиала аус ааулоит, Аԥсны ахьӡ ашьҭыхразы", - иҳәеит Арӡынба.
Аԥсны ахада Аслан Бжьаниа иазгәеиҭеит, Аԥсны ахьӡ-аԥша ашьҭыхраҿы амедиацентр аартра аҵакы шдуу.
"Сгәыӷәуеит, амедиацентр аартра ашьҭахь ҳтәыла ахыԥша хьыӡла бзиала адунеи аҟны инеиҩлап ҳәа", - иҳәеит иара.
Амедиагәыԥ "Россия сегодня" аредактор хада Маргарита Симониан иҭабуп ҳәа ралҳәеит иаадырԥшыз асасдкыларазы, иагьазгәалҭеит Аԥсны адунеи зегь аҟны аӡбахә раҳарц шақәнагоу, ауаа зегьы ирдырыр шакәу "ари атәыла шаҟа иԥшӡоу, адунеи аҿы ҽакы ишузаламырҩашьо".
"Ҳара ҳахьнеихьоу, иаабахьоу рацәоуп, аха ара иаабаз аԥшӡареи асасдкылареи аҩыза ҳақәымшәацт. Амедиацентр аусура аҭышәныртәаларазы ҳацхыраара шәҭаххозар, иҳалшо аҿы ҳхы ҳаигӡом", - лҳәеит лара, агәыӷрагьы аалырԥшит шықәсқәак ирылагӡаны амедиацентр аусура алҵшәақәа шылбо.
Арежиссиор Тигран Кеосаиан инаҵшьны иазгәеиҭеит Аԥсны иазку аинформациа аларҵәара хымԥада ишаҭаху.
"Сгәы иахәоит, ацентр ахьаатыз, асовет уаа рзеиҭаҳәара аҭахӡам Аԥсны закәу, уи ҳара ҳаԥсҭазаара иахәҭакуп. Аха уи атәы ззымдыруа еиҵагылаз абиԥарақәа ираҳәалатәуп, идеилыркаатәуп ҳара еицаҳзеиԥшу культурак ҳшахәҭаку, ҵакырак ҳшеицатәу. Убри азоуп ари ацентр заҭаху. Ҳара иҳалшо зегь ҟаҳҵалоит Урыстәыла иахьабалак ирдырырц ижәытәӡоу, оумакала иԥшӡоу атәыла аӡбахә раҳарц", - иҳәеит иара.
Амедиацентр аԥҵоуп аплатформа "Аԥсны аԥеиԥш" адгыларала, уи аусура ҳәаақәиҵалоит Аԥсны адәныҟатәи аусқәа рминистр Инал Арӡынба. Амедиацентр аус аулоит Урыстәыла Адәныҟатәи аусқәа рминистрра Аинформациеи акьыԥхьи рдепартамент ацхыраарала.